钦定古今图书集成/明伦汇编/官常典/第056卷 > 巴
## 钦定古今图书集成/明伦汇编/官常典/第056卷 > 巴

《武王》“封宗姬于巴。”

按：《左传》桓公九年疏《正义》曰：“‘《地理志》：巴郡，故巴国，江
州是其治下县也。昭十三年，楚共王与巴姬埋璧’，则
巴国，姬姓也。”此年传文十六年“与秦、楚灭庸”，以后不
见，盖楚灭之。

按《巴志》，周武王伐纣，实得巴蜀之师，著乎《尚书》。巴师
勇锐歌舞以凌殷人倒戈，故世称之曰“武王伐纣，前
歌后舞”也。武王既克殷，以其宗姬于巴，爵之以子。古
者远国虽大，爵不过子，故吴楚及巴皆曰子。其地东
至鱼复，西至僰道，北接汉中，南极黔、涪。土植五谷，牲
具六畜，桑、蚕、麻、纻、鱼、盐、铜、铁、丹、漆、茶、蜜，灵龟、巨犀，山
鸡、白雉，黄润鲜粉，皆纳贡之。其果实之珍者，树有荔
支，蔓有辛蒟，园有芳蒻，香茗，给客橙葵。其药物之异
者，有巴戟天椒；竹木之璝者，有桃支灵寿。其名山有
涂籍灵台，石书刊山。其民质直好义，土风敦厚，有先
民之流。故其《诗》曰：“川崖惟平，其稼多黍。旨酒嘉谷，可
以养父。”野惟阜丘，彼稷多有。嘉谷旨酒，可以养母。其
祭祀之诗曰：“惟月孟春，獭祭彼崖。永言孝思，享祀孔
嘉。彼黍既洁，彼仪惟泽。蒸命良辰，祖考来格。”其好古
乐道之诗曰：“日月明明，亦惟其名。谁能长生，不朽难
获。”又曰：“惟德实宝，富贵何常。我思古人，令闻令望。”而
其失在于重迟鲁钝，俗素朴，无造次辨丽之气。其属
有濮、賨、苴、共奴、獽夷、蜑之蛮。

按《山海经》，海内西南有巴国，太皞生咸鸟，咸鸟生乘
釐，乘釐生后照，后照是始为巴人。有国名曰流黄辛
氏。其域中方三百里，其出是尘土。有巴遂山，渑水出
焉。又有朱卷之国，有黑蛇青首食家。〈此古巴国附录于此以备考证〉
按《四川通志》巴海内南经有巴国，所谓巴賨彭濮者，
伏羲后生巴人。郭璞云：“三巴国，今巴县是也，隶恭州。”
秦汉之巴郡，本隶已沦，有古巴城，在岷江之北，汉水
之南。蜀将李严修《古巴城三巴记》云：“阆北二水，东南
曲折三回，如巴字而名。”

成王会诸侯于成周。巴人入贡。

按《汲冢周书》：“成周之会，巴人以比翼鸟。”

桓王十七年夏，楚师、巴师围鄾。

按《春秋》不书。　按《左传》，桓公九年：“春，巴子使韩服告
于楚，请与邓为好。楚子使道朔将巴客以聘于邓。邓南鄙鄾人攻而夺之币，杀道朔及巴行人。楚子使薳
章让于邓，邓人弗受。夏，楚使斗廉帅师及巴师围鄾。
邓养甥、聃甥帅师救鄾，三逐巴师，不克。斗廉、衡陈其
师于巴师之中，以战而北。邓人逐之，背巴师而夹攻
之”，邓师大败，鄾人宵溃。

惠王元年冬巴人伐楚。

按《春秋》不书。　按《左传》庄公十八年：“初，楚武王克权，
使斗缗尹之以叛，围而杀之。迁权于那处，使阎敖尹
之。及文王即位，与巴人伐申而惊其师。巴人叛楚而
伐那处，取之，遂门于楚。阎敖游涌而逸，楚子杀之，其
族为乱。冬，巴人因之以伐楚。十九年春，楚子御之，大
败于津。”

匡王二年“秋八月楚人、秦人、巴人灭庸。”

按《春秋》文公十六年。　按《左传》十六年：秋八月，楚大
饥，戎伐其西南，至于阜山，师于大林。又伐其东南，至
于阳丘，以侵訾枝。庸人帅群蛮以叛楚，麇人率百濮
聚于选，将伐楚，于是申息之北门不启，楚人谋徙于
阪高。𫇭贾曰：“不可。我能往，寇亦能往，不如伐庸。夫麇
与百濮，谓我饥不能师，故伐我也。若我出师，必惧而
归，百濮离居，将各走其邑，谁暇谋人？”乃出师，旬有五
日，百濮乃罢。自庐以往，振廪同食，次于句澨。使庐戢
梨侵庸，及庸方城。庸人逐之，囚子扬窗。三宿而逸，曰：
“庸师众，群蛮聚焉。不如复大师，且起王卒，合而后进。”
师叔曰：“不可。姑又与之遇以骄之。彼骄我怒，而后可
克。先君蚡冒，所以服陉隰也。”又与之遇，七遇皆北，唯
裨、鯈、鱼人实逐之。庸人曰：“楚不足与战矣。”遂不设备。
楚子乘驿会师于临品，分为二队。子越自石溪，子贝
自仞以伐庸。秦人、巴人从楚师，群蛮从楚子盟，遂灭
庸。

敬王四十三年春，巴人伐楚，楚败巴师于鄾。

按《左传》哀公十八年春，巴人伐楚，围鄾。初，右司马子
国之卜也，观瞻曰：“如志。”故命之。及巴师至，将卜帅。王
曰：“宁如志，何卜焉？”使帅师而行，请承。王曰：“寝尹、工尹，
勤先君者也。”三月，楚公孙宁、吴由于薳固，败巴师于
鄾，故封子国于析。君子曰：“‘惠王知志’。《夏书》曰：‘官占唯
能蔽志，昆命于元龟’。其是之谓乎？《志》曰：‘圣人不烦卜
筮，惠王其有焉’。”